ཤེས་རིག་ཐ་སྙད་ཚན་པའི་འགན་འཛིན་ཨོ་རྒྱན་བསྟན་འཛིན་ལགས་ནས་ཐེངས་འདིའི་ཐ་སྙད་འགྲན་བསྡུར་དེ་གོ་སྒྲིག་ཚགས་ཚུད་པོ་དང་གྲ་རྒྱས་པོ་ཞེ་དྲག་གནང་འདུག་པར་ཤེས་རིག་ལས་ཁུངས་ཚབ་བྱས་ཏེ་ཐུགས་རྗེ་ཆེ་ཞུ་ཡི་ཡོད་ལ།གོ་སྒྲིག་གནང་བ་ཙམ་མ་ཡིན་པར་འཛུལ་ཞུགས་གནང་རྒྱུ་གལ་ཆེན་པོ་ཆགས་ཡོད་དུས་དགེ་རྒན་ཚོས་སྣེ་འཁྲིད་པའི་འོག་སློབ་ཕྲུག་མང་པོ་འཛུལ་ཞུགས་གནང་བ་དཔེ་ཡག་པོ་རེད།ནམ་རྒྱུན་ཡོངས་གྲགས་སུ་བཤད་བསྡད་པ་ལྟར་སྐད་ཡིག་ནི་མི་རིགས་ཀྱི་སྲོག་རྩ་ཡིན།མི་རིགས་གནས་དང་མ་གནས་དེ་སྐད་ཡིག་ལ་རག་ལས་བསྡད་ཡོད་པ་རེད།དེ་ཡིན་དུས་སྐད་ཡིག་གི་ནང་དུ་ཐ་སྙད་དེ་མེད་ཐབས་མེད་པ་ཞིག་ཆགས་བསྡད་ཡོད་པ་རེད།དཔེར་ན་བོད་སྐད་གཙང་མ་ཞིག་སྐྱོན་དགོས་པ་རེད་ཅེས་ན་དཀའ་ངལ་འཕྲད་ས་གཙོ་བོ་དེ་ཐ་སྙད་ཀྱིས་མ་འདང་བའི་དཀའ་ངལ་འཕྲད་བཞིན་ཡོད་པ་རེད།བར་ལམ་༧གོང་ས་རྒྱལ་བ་རིན་པོ་ཆེ་མཆོག་གིས་བཀའ་ག་རེ་ཕེབས་ཀྱི་ཡོད་པ་རེད་ཅེས་ན་ང་རང་ཚོའི་ཐུན་མོང་མ་ཡིན་པའི་སྐད་ཡིག་དེ་འཛམ་གླིང་གི་སྐད་ཡིག་གཞན་དང་འགྲན་ཐབས་མེད་པའི་སྐད་ཡིག་ཕྱུག་ཐག་ཆོད་ཅིག་ཆགས་བསྡད་ཡོད་པ་རེད།ཡིན་ན་ཡང་ང་ཚོས་འཐུས་ཤོར་དེ་དེང་དུས་ཤེས་ཡོན་སྒང་ལ་ཕྱིན་བསྡད་ཡོད་པ་རེད་ཅེས་གསུངས་ཡོད་པ་རེད།དེང་དུས་ཤེས་རིག་ལབ་དུས་ཚན་རིག་དང་ཁྲིམས།ཆབ་སྲིད་དང་སྨན་ས་སོགས་པའི་སྒང་ལ་འཐུས་ཤོར་ཕྱིན་བསྡད་ཡོད་པ་རེད།རིག་པའི་གནས་དེ་དག་ང་རང་ཚོའི་སྐད་ཡིག་ནང་དུ་ནང་འདྲེན་བྱེད་ཐུབ་པ་ཡིན་ན་སྐད་ཡིག་དེ་གནའ་དེང་ཟུང་དུ་འབྲེལ་བའི་སྐད་ཡིག་དང་ཤེས་ཡོན་སྤུས་དག་པོ་ཞིག་ཆགས་ཀྱི་ཡོད་སྐོར་བརྗོད་སོང་།